පොදුරාජ්‍ය මණ්ඩලීය සමුළුව සඳහා සියලු කටයුතු සූදානම් බව රජය අවධාරණය කරයි.ලබන නොවැම්බර් මාසයේ ශ්‍රී ලංකාවේ දී පැවැත්වීමට නියමිත පොදු රාජ්‍ය මණ්ඩලීය රාජ්‍ය නායක සමුළුව සහ අනෙකුත් සියලු සමුළු සඳහා සියල්ල රජය මඟින් මේ වනවිට සූදානම් කර ඇතැයි ආර්ථික සංවර්ධන ඇමැති බැසිල් රාජපක්ෂ මහතා පවසයි.ශ්‍රී ලංකාවේ සංචාරක ව්‍යාපාරය හා ආයෝජන අවස්ථා පුළුල් කරගැනීම සඳහා ඇති අවස්ථාවන් ශක්තිමත්කර ගැනීම වෙනුවෙන්ද සියලු වැඩසටහන් සකස් කර ඇතැයි පෙන්වාදෙන ආර්ථික සංවර්ධන ඇමැතිවරයා මෙම සමුළුවට සහභාගී වන රාජ්‍ය නායකයින්, ආයෝජකයින්, ඇමැතිවරුන් ඇතුලු අනෙකුත් ප්‍රභූවරුන් මාධ්‍යවේදීන් ඇතුලු සියල්ලන්ටම ශ්‍රී ලංකාවේ සංචාරය කිරීම සඳහාද අවශ්‍ය පහසුකම් සළසා ඇති බවද කියා සිටී.ඒ මහතා මේ බව සඳහන් කළේ පොදු රාජ්‍ය මණ්ඩලීය සමුළුව සංවිධානය කිරීමෙහිලා ක්‍රියා කරන සියලු අනුකමිටුවල සාමාජිකයින් 100 කට අධික ප්‍රධානීන්ගේ සහභාගීත්වයෙන් එම අමාත්‍යාංශයේදී පැවැති විශේෂ සාකච්ඡාවකදීය.පොදු රාජ්‍ය මණ්ඩලීය රාජ්‍ය නායක සමුළුවේ 23 වන සැසි වාරය තෙදිනක් පුරා කොළඹ දී පැවැත්වෙන අතර එම නායක සමුළුවට සමගාමීව පොදු රාජ්‍ය මණ්ඩලයේ ව්‍යාපාරික සංසදයේ සමුළුව කොළඹදී ද පොදු රාජ්‍ය මණ්ඩලයේ ජනතා සංසදයේ සමුළුව නොවැම්බර් 11 සිට 14 දක්වා හික්කඩුවේදී ද පොදු රාජ්‍ය මණ්ඩලීය තරුණ නායකත්ව සමුළුව නොවැම්බර් 10 වනදා සිට 14 දින දක්වා හම්බන්තොට දි පැවැත්වීමටද සියලු සැලසුම් මේ වනවිට නිමකර තිබේ.පොදු රද සමුළුවට සහභාගී වන ආරාධිතයන්ට අවශ්‍ය සියලු පහසුකම් සහ ප්‍රවර්ධන කටයුතු මෙහිදී සාකච්ඡාවටලක්කල අතර මෙම අවස්ථාවට විදේශ කටයුතු ඇමැති මහාචාර්ය ජී. එල්. පීරිස්, ක්‍රීඩා ඇමැති මහින්දානන්ද අලුත්ගමගේ, විදුලි බල ඇමැතිනී පවිත්‍රා වන්නිආරච්චි, නියෝජ්‍ය කතානායක චන්දිම වීරක්කොඩි, විදේශ කටයුතු අධීක්ෂණ මන්ත්‍රී සජින් වාස් ගුණවර්ධන, බස්නාහිර පළාත් සභා ඇමැති නිමල් ලංසා මහත්ම මහත්මීන් ඇතුළු පිරිසක් මේ අවස්ථාවට සහභාගී වූහ..